SKRIFTLIG FORESPØRGSEL E-3183/01

af Carlos Bautista Ojeda (Verts/ALE) til Kommissionen

(20. november 2001)

Om: Skader på afgrøder forårsaget af vildt i Baza-naturparken

Ejerne af de landbrugsarealer, som befinder sig i udkanten af Sierra del Baza-naturparken, klager over de betydelige skader, som vildtet i naturparken systematisk udøver på deres afgrøder, især i beplantningerne med mandeltræer. Problemet gentager sig hver sommer på grund af forholdene i skovområderne i Middelhavsområdet generelt og især som følge af det lokale klima, som hvert år i dette tidsrum fører til et hul i fourageringsmulighederne, og dyrene søger derfor deres føde uden for naturparken.

Landmændene har på grund af denne situation foreslået tre typer af foranstaltninger: Erstatning for skaderne, at undgå skaderne på afgrøderne ved planer for afskydning og indførelse af en aftale om, at skaderne ikke skal føre til retlige tvister, og at det er tilstrækkeligt, at de konstateres. Det andalusiske regionalstyres miljøministerium har ikke lagt sig fast på nogen af disse tre foranstaltninger med henblik på at finde en løsning på problemet.

Forhold som de beskrevne indebærer alvorlige risici for selve naturparkerne, idet de kan resulterer i konfrontationer, som i nogle tilfælde kan føre til miljøkatastrofer og alvorlige overtrædelser af miljøbestemmelserne (påsatte brande, ødelæggelse af skovene, krybskytteri, byggeri m.v.).

Råder Kommissionen over dokumentation for dette problem, som der er netop er blevet klaget over af sammenslutningen af personer, som har lidt skade forårsaget af vildtet i Sierra de Baza-naturparken, og sammenslutningen Projekt Sierra de Baza? Hvilke forholdsregler vil Kommissionen træffe?

Mener Kommissionen, at forvaltningen af naturparkerne og udviklingen af landdistrikterne i de tilgrænsende områder skal ske på fælles basis med deltagelse af de berørte, som skal nyde godt ikke blot af de miljømæssige, men også de økonomiske fordele ved bevarelsen af naturområderne og en bæredygtig udnyttelse af ressourcerne?

Svar afgivet på Kommissionens vegne af Franz Fischler

(15. januar 2002)

Kommissionen er ikke bekendt med de forhold, det ærede medlem omtaler. Løsning af konkrete problemer af den art sorterer i øvrigt under den pågældende stat og/eller region og ligger ikke inden for Fællesskabets kompetence.

Det skal bemærkes, at visse foranstaltninger vedtaget som led i programmerne for udvikling af landdistrikterne kunne medvirke til at afhjælpe de af det ærede medlem nævnte problemer. Den nye politik for udvikling af landdistrikterne, som blev vedtaget i juni 1999, tager således sigte på indførelse af en sammenhængende og bæredygtig ramme, der skal sikre landdistrikternes fremtid ved opretholdelse og fremme af beskæftigelsen og behørig hensyntagen til miljøet.

Strukturforanstaltningerne i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(1) omfatter bl.a. støtte til investeringer i landbrugsbedrifter med henblik på bevarelse af det naturlige miljø, godtgørelser til ugunstigt stillede områder, støtte til miljøvenligt landbrug og støtte til miljøbeskyttelsesaktiviteter i landbruget og landdistrikterne.

Disse foranstaltninger er medtaget i det spanske program for udvikling af landdistrikterne under ledsageforanstaltninger, i det operationelle program for forbedring af produktionsstrukturerne i må 1-områderne i Spanien og i det regionale operationelle program for Andalusien. For at fællesskabsfondene kan medvirke i det af det ærede medlem nævnte tilfælde, må de konkrete aktioner, som de berørte landbrugere ønsker gennemført, være medtaget blandt foranstaltningerne i programmerne opstillet af den spanske stat og den andalusiske regionalregering, og de må desuden være støtteberettigede, og de forskellige partnere må være enige om dem.

Der er her grund til at nævne, at forvaltningen af disse programmer varetages af medlemsstaten og dermed af dens nationale og/eller regionale myndigheder og ikke Kommissionen.

Det skal dog tilføjes, at Sierra de Baza-naturparken (Granada) af de spanske myndigheder er foreslået som en lokalitet af fællesskabsbetydning med henblik på optagelse i Natura 2000-nettet.

Når det drejer sig om en lokalitet af fællesskabsbetydning, skal medlemsstaterne iværksætte de nødvendige retsforskrifter, administrative bestemmelser eller aftaler til bevarelse af naturtyperne i bilag I og arterne i bilag II til Rådets direktiv 92/43/EØF af 21. maj 1992 om bevaring af naturtyper og vilde dyr og planter(2) og til opfyldelse af direktivets generelle mål.

Men forvaltningen af de områder, der kommer til at indgå i Natura 2000-nettet, sorterer under medlemsstaterne, og Kommissionens rolle består i at sikre, at fællesskabsbestemmelserne overholdes.

(1) EFT L 160 af 26.6.1999.

(2) EFT L 206 af 22.7.1992.